Ўзбекистон ва Тожикистон транзит юк ташишни соддалаштиришни режалаштирмоқда, дея хабар берди Тожикистон Транспорт вазирлиги матбуот хизмати.
Шавкат Мирзиёевнинг 18−19 апрель кунлари Тожикистонга ташрифи доирасида икки давлат транспорт вазирлари 2018 йил 8 мартдаги Халқаро автомобиль ташувлари тўғрисидаги ҳукуматлараро битимга ўзгартиришлар киритиш тўғрисидаги баённомани имзолади.
Режалаштирилган ўзгаришларга кўра, юк автомашиналари учун транзит пайтида рухсатнома бланкалари (рухсатномалар)га бўлган талаб бекор қилинади.
Тожикистон Транспорт вазирлиги маълумотларига кўра, ўзгартиришлар протокол икки давлат томонидан ратификация қилинганидан кейин кучга киради.
Айни пайтда Тожикистон ва Марказий Осиёнинг айрим давлатлари ҳамда Россия ўртасида юк ташиш, жумладан, уларнинг ҳудуди орқали транзит рухсатсиз амалга оширилмоқда, бу эса ташиш вақтини ва юкнинг шикастланиш хавфини сезиларли даражада қисқартириши мумкин.
Бугунги кунда Ўзбекистон ва Тожикистон ҳудуди бўйлаб ҳар йили 1200 та транзит юк ташиш амалга оширилмоқда.
Февраль ойида Тожикистон ва Ўзбекистон чегарасида («Фотехобод — Ойбек» назорат-ўтказиш пункти) кўп сонли юк машиналари тўпланиб қолганди. Ҳайдовчиларнинг сўзларига кўра, асосий сабаб юк машиналари учун чегарадан ўтиш учун рухсатноманинг қимматлашгани бўлган.